El Programa d'Aula Compartida incorpora un nou curs d'Electricitat que permet continuar en cicles d'FP Bàsica
21 d’octubre 2020

  

![](/media/eshhyq4l/65c_pac-peluqueria.jpg)  
  

El Programa d'Aula Compartida (PAC) ha iniciat el curs 2020-2021 complint amb les recomanacions i protocols de seguretat i protecció davant la covid-19. El projecte PAC és un projecte conjunt del departament d'Educació de l'Ajuntament de Sagunt, la Conselleria d'Educació, Cultura i Esport i els centres d'Educació Secundària de la localitat, en este cas l’IES Camp de Morvedre, l’IES Jorge Juan i l’IES María Moliner on cadascuna de les administracions destina una sèrie de recursos personals i materials per a la creació d'un projecte educatiu comú compartit que fa front a situacions d'absentisme escolar i d'abandó prematur de l'escolarització obligatòria.

  

La novetat per a este curs 2020-2021 és la implantació d'un nou programa d'Electricitat que permet una continuïtat en cicles d'FP Bàsica en instituts del nostre municipi.

  

El programa té com a objectius fonamentals l'atenció a la diversitat i inclusió socioeducativa dirigida a l'alumnat en risc d'exclusió social, que presenta conductes o dificultats d'adaptació en l'àmbit educatiu i amb tendència a l'absentisme escolar crònic o a l'abandó escolar, i d'altra banda, potenciar que reprenga itineraris formatius que faciliten la incorporació en el món laboral amb posterioritat.

  

El regidor d'Educació, José Manuel Tarazona, ha assegurat que tant des de l'àmbit municipal, per part del treball propi del departament d'Educació i del Gabinet Psicopedagògic de l'Ajuntament de Sagunt, com des de la Conselleria d'Educació i els instituts que hi participen, «**compartim objectius per a donar alternatives a menors i adolescents del municipi perquè totes i tots puguen tindre les mateixes oportunitats i no es queden despenjats i més en aquesta situació tan complexa que estem vivint a causa de la pandèmia. D'ací la necessitat de coordinació d'esforços perquè aquest tipus d'alumnat amb necessitats de suport educatiu puga continuar per itineraris formatius d'ensenyament i a més, donar-li una orientació i coneixements dirigits al desenvolupament laboral. Per aquest motiu, enguany hem afegit el programa d'Electricitat, ja que té una continuïtat en els cicles formatius d'instituts del nostre poble**».

  

El programa d'aules compartides es fonamenta a reduir l'absentisme escolar amb una oferta educativa diversa, adaptada a les diferents necessitats, interessos, motivacions i aspiracions de l'alumnat; previndre l'abandó escolar prematur i fomentar la integració socioeducativa de l'alumnat; reforçar les competències clau i les aptituds necessàries per a la prevenció i el tractament dels comportaments disruptius; oferir un espai alternatiu que millore l'experiència educativa de l'alumnat i crear un entorn de cooperació; optimitzar el desenvolupament personal, intel·lectual, social i emocional de l'alumnat i potenciar la incorporació al món laboral.

  

L'Ajuntament de Sagunt va començar a participar en este programa durant el curs 2017-2018, posant-se en marxa un programa de Perruqueria que ha donat molt bons resultats. Posteriorment, durant el curs 2018-2019 es va afegir un programa de Jardineria, mantenint-se al llarg de dos cursos. Per al curs 2020-2021, s'ha substituït el programa de Jardineria per un d'Electricitat.

  

Este curs s'està seguint el protocol de seguretat i protecció en els centres educatius davant la COVID-19, complint amb les indicacions de les autoritats sanitàries, ja que cadascun dels 2 grups de 16 alumnes, s'ha dividit en 2 subgrups, atés que s'ha de respectar la distància interpersonal d’1,5 metres. A més de complir amb totes les mesures de prevenció, higiene i seguretat relatives a la COVID-19, com ara l'ús obligatori de masquereta durant tota l'activitat lectiva, l'ús de gel hidroalcohòlic o llavar-se les mans habitualment i la resta d'indicacions d'òrgans competents que són d'obligat compliment en els espais educatius.

  

*   [](http://www.facebook.com/sharer.php?u=https://aytosagunto.es/va/actualitat/el-programa-d-aula-compartida-incorpora-un-nou-curs-d-electricitat-que-permet-continuar-en-cicles-d-fp-basica/ "Facebook")
*   [](http://twitter.com/share?url=https://aytosagunto.es/va/actualitat/el-programa-d-aula-compartida-incorpora-un-nou-curs-d-electricitat-que-permet-continuar-en-cicles-d-fp-basica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-programa-d-aula-compartida-incorpora-un-nou-curs-d-electricitat-que-permet-continuar-en-cicles-d-fp-basica/ "Linked In")
*   [](mailto:?body=https://aytosagunto.es/va/actualitat/el-programa-d-aula-compartida-incorpora-un-nou-curs-d-electricitat-que-permet-continuar-en-cicles-d-fp-basica/)